CELEX: 32019D1331
Language: el
Date: 2019-08-05 00:00:00
Title: Εκτελεστική απόφαση (ΕΕ) 2019/1331 της Επιτροπής, της 5ης Αυγούστου 2019, σχετικά με τους όρους και τις προϋποθέσεις χορήγησης άδειας για βιοκτόνο που περιέχει αιθέριο έλαιο μέντας και κιτρονελλάλη, θέμα το οποίο παρέπεμψε το Ηνωμένο Βασίλειο σύμφωνα με το άρθρο 36 παράγραφος 1 του κανονισμού (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2019) 5691] (Κείμενο που παρουσιάζει ενδιαφέρον για τον ΕΟΧ)

7.8.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 207/37
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2019/1331 ΤΗΣ ΕΠΙΤΡΟΠΗΣ
         της 5ης Αυγούστου 2019
         σχετικά με τους όρους και τις προϋποθέσεις χορήγησης άδειας για βιοκτόνο που περιέχει αιθέριο έλαιο μέντας και κιτρονελλάλη, θέμα το οποίο παρέπεμψε το Ηνωμένο Βασίλειο σύμφωνα με το άρθρο 36 παράγραφος 1 του κανονισμού (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου
         
            
               [κοινοποιηθείσα υπό τον αριθμό C(2019) 5691]
            
         
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου, της 22ας Μαΐου 2012, σχετικά με τη διάθεση στην αγορά και τη χρήση βιοκτόνων (1), και ιδίως το άρθρο 36 παράγραφος 3,
         Εκτιμώντας τα ακόλουθα:
         
                     (1)
                  
                  
                     Στις 24 Νοεμβρίου 2017 η εταιρεία Bird Free Ltd («ο αιτών») υπέβαλε αίτηση για τη χορήγηση άδειας του βιοκτόνου «Bird Free» βάσει της απλουστευμένης διαδικασίας αδειοδότησης στην αρμόδια αρχή του Ηνωμένου Βασιλείου. Το προϊόν εγκρίθηκε στο Ηνωμένο Βασίλειο στις 5 Ιουνίου 2018. Το «Bird Free» είναι απωθητικό πτηνών του τύπου προϊόντων 19 και οι δύο δραστικές ουσίες που περιέχονται σε αυτό, αιθέριο έλαιο μέντας και κιτρονελλάλη, περιλαμβάνονται στο παράρτημα I του κανονισμού (ΕΕ) αριθ. 528/2012 χωρίς περιορισμούς.
                  
               
                     (2)
                  
                  
                     Το «Bird Free» είναι γέλη που μπορεί να χρησιμοποιηθεί ως απωθητικό για τα μη εξημερωμένα περιστέρια, έτσι ώστε να μην κουρνιάζουν σε κτίρια ή άλλες κατασκευές. Βάσει του άρθρου 27 παράγραφος 1 του κανονισμού (ΕΕ) αριθ. 528/2012 ο κάτοχος της άδειας ενημέρωσε τα κράτη μέλη στην αγορά των οποίων σκόπευε να διαθέσει το προϊόν στις 12 Ιουνίου 2018.
                  
               
                     (3)
                  
                  
                     Σύμφωνα με το άρθρο 27 παράγραφος 2 πρώτο εδάφιο του κανονισμού (ΕΕ) αριθ. 528/2012, η Γαλλία και η Γερμανία παρέπεμψαν τις αντιρρήσεις τους στην ομάδα συντονισμού στις 12 Ιουλίου 2018 αναφέροντας ότι το επίμαχο βιοκτόνο δεν πληροί τις απαιτήσεις του άρθρου 25 του εν λόγω κανονισμού.
                  
               
                     (4)
                  
                  
                     Η Γαλλία, στις αντιρρήσεις της, διατείνεται ότι το «Bird Free» φαίνεται να απωθεί τα πτηνά μέσω του οπτικού αποτελέσματος που προκαλεί το υπεριώδες φως που εκπέμπει, κάτι το οποίο θεωρεί ότι θα έπρεπε να είχε αναφερθεί στην αίτηση. Επίσης θεωρεί ότι είναι απαραίτητος ένας επιπρόσθετος αρνητικός μάρτυρας, δηλαδή ο έλεγχος σκευάσματος του προϊόντος χωρίς τις δραστικές ουσίες, με σκοπό να διασφαλιστεί ότι η δράση του βιοκτόνου οφείλεται στις δραστικές ουσίες. Η Γαλλία αμφισβητεί την αποτελεσματικότητα των δραστικών ουσιών του «Bird Free» εξαιτίας των μικρών ποσοτήτων τους στο προϊόν και της μείωσης στη συγκέντρωση κιτρονελλάλης κατά την αποθήκευση του προϊόντος. Ως εκ τούτου, η Γαλλία διατείνεται ότι θα πρέπει να διενεργηθούν νέοι έλεγχοι για να αποδειχθεί ότι η αποτελεσματικότητα του «Bird Free» οφείλεται στην παρουσία των δραστικών ουσιών που προκαλούν απώθηση μέσω της όσφρησης.
                  
               
                     (5)
                  
                  
                     Η Γερμανία, στην αντίρρησή της, έκρινε μη αποδεκτά τα δεδομένα αποτελεσματικότητας που υπέβαλε ο αιτών διότι δεν χρησιμοποιήθηκε το βιοκτόνο χωρίς τις δραστικές ουσίες στις ομάδες μαρτύρων. Η Γερμανία διατείνεται ότι δεν μπορεί να επιβεβαιωθεί η απωθητική δράση των δραστικών ουσιών στα περιστέρια χωρίς τον εν λόγω έλεγχο. Επίσης θεωρεί ότι δεν είναι σαφές ποιος τρόπος δράσης προκαλεί την απώθηση.
                  
               
                     (6)
                  
                  
                     Η γραμματεία της ομάδας συντονισμού κάλεσε τα κράτη μέλη και τον αιτούντα να υποβάλουν γραπτώς παρατηρήσεις σχετικά με την παραπομπή. Η παραπομπή συζητήθηκε κατά τις συνεδριάσεις της ομάδας συντονισμού στις 25 Σεπτεμβρίου 2018 και σε τηλεδιάσκεψη στις 12 Οκτωβρίου 2018.
                  
               
                     (7)
                  
                  
                     Αφού δεν επιτεύχθηκε συμφωνία στο πλαίσιο της ομάδας συντονισμού, το Ηνωμένο Βασίλειο παρέπεμψε τις ανεπίλυτες αντιρρήσεις στην Επιτροπή σύμφωνα με το άρθρο 36 παράγραφος 1 του κανονισμού (ΕΕ) αριθ. 528/2012 στις 31 Οκτωβρίου 2018. Το Ηνωμένο Βασίλειο υπέβαλε στην Επιτροπή λεπτομερή δήλωση σχετικά με τα θέματα για τα οποία τα κράτη μέλη δεν κατόρθωσαν να καταλήξουν σε συμφωνία, καθώς και τους λόγους της διαφωνίας. Αντίγραφο της εν λόγω δήλωσης διαβιβάστηκε στα ενδιαφερόμενα κράτη μέλη και στον αιτούντα.
                  
               
                     (8)
                  
                  
                     Στις 27 Νοεμβρίου 2018 η Επιτροπή ζήτησε τη γνώμη του Ευρωπαϊκού Οργανισμού Χημικών Προϊόντων («ο Οργανισμός»), σύμφωνα με το άρθρο 36 παράγραφος 2 του κανονισμού (ΕΕ) αριθ. 528/2012, σχετικά με διάφορα ζητήματα που αφορούσαν τις ανεπίλυτες αντιρρήσεις.
                  
               
                     (9)
                  
                  
                     Ο Οργανισμός εξέδωσε τη γνώμη του (2) την 1η Μαρτίου 2019, αφού έδωσε την ευκαιρία στον αιτούντα να υποβάλει γραπτές παρατηρήσεις σύμφωνα με το άρθρο 38 παράγραφος 2 του κανονισμού (ΕΕ) αριθ. 528/2012.
                  
               
                     (10)
                  
                  
                     Σύμφωνα με τον Οργανισμό, το βιοκτόνο «Bird Free» είναι επαρκώς αποτελεσματικό και ως εκ τούτου πληροί τις προϋποθέσεις για τη χορήγηση άδειας σύμφωνα με την απλουστευμένη διαδικασία χορήγησης άδειας που ορίζεται στο άρθρο 25 στοιχείο δ) του κανονισμού (ΕΕ) αριθ. 528/2012.
                  
               
                     (11)
                  
                  
                     Βάσει της γνώμης του Οργανισμού, το επίμαχο βιοκτόνο είναι επαρκώς αποτελεσματικό, όπως απαιτείται σύμφωνα με το άρθρο 25 στοιχείο δ) του κανονισμού (ΕΕ) αριθ. 528/2012.
                  
               
                     (12)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής βιοκτόνων,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Το βιοκτόνο «Bird Free», που προσδιορίζεται με τον αριθμό υπόθεσης BC-RG035397-31 στο μητρώο βιοκτόνων, πληροί τις προϋποθέσεις που ορίζονται στο άρθρο 25 στοιχείο δ) του κανονισμού (ΕΕ) αριθ. 528/2012.
         
         
            Άρθρο 2
            Η παρούσα απόφαση απευθύνεται στα κράτη μέλη.
         
         
            Βρυξέλλες, 5 Αυγούστου 2019.
            
               
                  Για την Επιτροπή
               
               Vytenis ANDRIUKAITIS
               
                  Μέλος της Επιτροπής
               
            
         
         
            (1)  ΕΕ L 167 της 27.6.2012, σ. 1.
         
            (2)  Γνωμοδότηση του ECHA, της 1ης Μαρτίου 2019, για το αίτημα σύμφωνα με το άρθρο 36 παράγραφος 2 και το άρθρο 38 του κανονισμού (ΕΕ) αριθ. 528/2012 σχετικά με «Ζητήματα που αφορούν την ανεπίλυτη αντίρρηση κατά την κοινοποίηση του βιοκτόνου “Bird Free” του τύπου προϊόντων 19 που περιέχει αιθέριο έλαιο μέντας και κιτρονελλάλη και χρησιμοποιείται για την απώθηση μη εξημερωμένων περιστεριών σύμφωνα με το άρθρο 27 παράγραφος 1 του κανονισμού για τα βιοκτόνα» (ECHA/BPC/224/2019).